Vuokratalokonserni VVO:n liikevaihto oli noin 371 miljoonaa euroa vuonna 2015. Liikevaihto muodostuu kokonaisuudessaan vuokraustoiminnan tuotosta. Konsernin tulos ennen veroja oli 225 miljoonaa euroa. Emoyhtiö VVO-yhtymä Oyj:n voitto vuodelta 2015 oli noin 159 miljoonaa euroa, mistä hallitus ehdottaa jaettavaksi osinkoina viisi euroa osakkeelta eli yhteensä 37 miljoonaa euroa. Lähde: VVO:n tilinpäätös 2015

Pirkanmaalainen yrittäjä ja hallituspuolue perussuomalaisten poliitikko Harri Vuorenpää ihmettelee ay-liikkeen kritiikkiä ”osinkokevättä” kohtaan, kun samaan aikaan liittojen omistama vuokrayhtiö VVO kasvattaa osinkojaan ja vuokriaan.

– Vasemmistopuolueet ja eritoten ammattiliitot ovat kovin sanoin arvostelleet suomalaisten yhtiöiden osingonjakoa aikana, jolloin tavallisilla ihmisillä on taloudellisesti tiukkaa ja työpaikkoja menetetään jatkuvasti. Yksi liitoista käynnisti jopa kampanjan asian tiimoilta, ja nimesi sen ”Osinkojuhlat 2016”, Vuorenpää kirjoittaa Puheenvuoron blogissaan.

Hän viittaa Teollisuusalojen ammattiliitto ry:n eli TEAM:n kampanjaan. TEAM omistaa 5,99 prosenttia vuokrayhtiö VVO:sta, jonka omistuksen ja siten myös osingot jakavat eläkevakuutusyhtiöt ja ay-liike.

Vuorenpää ihmettelee kampanjan ”kauniita lauseita” ennätyksellisen osingonjaon ja yhteiskunnallisen tilanteen ristiriidasta, kun huomioon otetaan VVO:n kasvava osinkopotti.

– Nyt on kuitenkin ilmennyt, että kauniit lauseet eivät taida koskea liittoja itseään. Muun muassa Iltasanomat uutisoivat, kuinka vuokrajätti VVO on nostanut maksamiaan osinkoja samaan hulppeaan vauhtiin kuin vuokriaan. Jutusta ilmenee, että VVO:n maksamat osingot ovat nousseet v. 2004 5,7 miljoonasta eurosta vuoden 2015 37 miljoonaan euroon. Eli siis viime vuonna maksettiin yli kuusinkertainen osinko verrattuna vuosikymmen sitten maksettuihin osinkoihin. Samaan aikaan asuntojen vuokrat ovat nousseet jatkuvasti, Vuorenpää kurmottaa.

– Ketään ei varmasti yllätä, että yksi omistajista on juuri em. kampanjan aloittanut liitto. Ja jotta ”kohtuullisuus”, ”joustaminen” ja ”uhrautuminen” saadaan vielä paremmin keskusteluun mukaan, on muistettava, että ammattiliitot ovat yleishyödyllisiä liittoja, jotka eivät maksa penniäkään veroa osingoistaan, hän jatkaa.

VVO:n verkkosivujen omistajalistauksessa mainitut ammattiliitot omistavat yhtiöstä noin 56 prosenttia. Kaikkiaan ammattiliitot ja -yhdistykset omistavat Ylen mukaan kuitenkin yli 60 prosenttia VVO:sta, joten 37 miljoonan euron osinkopotista tipahtaa ay-liikkeelle reilusti yli 20 miljoonaa euroa.